De to virksomheder, som påbuddet udstedes til, er ejeren af fiskekutteren og det firma, som havde ansvaret for at pumpe fangsten op fra lastrummet. - Det er tragisk men hensynet til fiskerne er vigtigst, og derfor har vi skredet hårdt til værkst og har udstedt et straksforbud, fordi der er klare regler på området, siger tilsynschef i Arbejdstilsynet, Tommy Bach til TV2/Nord, der mener at arbejdsmiljølovgivningen er overtrådt. Ved ulykken omkom en 58-årig og en 21-årig mand under losning af deres brislingefangst, fordi de blev kvalt af de meget giftige svovlbrintedampe fra fiskene. En 24-årig mand, der gik ned i lasten for at hjælpe, var efter ulykken i livsfare, men hans tilstand er nu stabil. Ingen af de tre arbejdede ifølge Tommy Bach i overensstemmelse med reglerne. De to virksomheder, der har fået straksforbud, skal nu sikre, at faren for kvælning bliver forebygget i lignende situationer.

Referat:
Arbejdstilsynet giver nu strakspåbud til de to virksomheder, der var involveret i arbejdsulykken i Strandby Havn mandag aften. Her blev to fiskere kvalt af de meget giftige svovlbrintedampe fra fiskene.